Въпреки забраната за стачки в армията, голяма част от пилотите на изтребителите МиГ-29 са отказали да извършват тренировъчни полети, стана ясно по-рано днес. Като претекст те са използвали регламентираното си право да не се качат в кабината на самолета, ако не се чувстват в нормална психическа кондиция. Основното заявено притеснение е рискът от използването на все по-стария авиопарк от съветски изтребители. Брожението сред военните е сериозен проблем, тъй като въпросните офицери от ВВС трябва да изпълняват не просто охраната на въздушното пространство на страната ни, но и мисии по опознаване и прихващане на неидентифицирани самолети в рамките на интегрираната система за противовъздушна отбрана на НАТО.

По този начин бойните пилоти де факто изразяват протеста си срещу поредното отлагане на превъоръжаването на бойната ни авиация, след като проектът за придобиване на нов тип натовски изтребител бе върнат няколко стъпки назад и потенциалните държави-контрагенти отново трябва да изпращат свои обвързващи оферти. През последните няколко седмици военният министър нееднократно обяви, че замисля дали да не поиска и модернизация на МиГ-овете, която на практика би погълнало голяма част от парите за ВВС и би застрашило успешното изпълнение на миграцията към натовски изтребители. Премиерът Борисов пък изрази мнение, че пехотата трябва да бъде приоритизирана за сметка на ВВС, тъй като е "царицата на боя".

"Част от пилотите в Граф Игнатиево са проявили неувереност за извършване на полети, свързана преди всичко с недостатъчна тренировка и летателни часове. Полетите не са спрени", потвърди днес и зам.-военният министър Атанас Запрянов след заседанието на Министерски съвет. На практика обаче тренировъчните мисии с МиГ-29 са замразени и се поддържа единствено дежурната двойка изтребители, която може да бъде вдигана по тревога в случай на засечен нарушител в небето ни. Сигурността на въздушното пространство също така е двойно подсигурена, тъй като освен българските ВВС, над страната патрулират и четири италиански изтребителя Eurofighter Typhoon по линия на съвместния "ер полисинг" в рамките на НАТО.